AZ EURÓPAI UNIÓ
KÖZSZOLGÁLATI TÖRVÉNYSZÉKE
ELSŐ TANÁCSA ELNÖKÉNEK VÉGZÉSE
2015. január 12.
F‑49/14. sz. ügy
DQ és társai
kontra
Európai Parlament
„A felperesek elállása – Törlés – Az eljárási szabályzat 103. cikkének (5) bekezdése – Költségmegosztás – Az alperesnek a költségek viselésére való kötelezése”
Tárgy:      Az EAK‑Szerződésre annak 106a. cikke alapján alkalmazandó EUMSZ 270. cikk alapján benyújtott kereset, amellyel DQ, és a többi felperes, akiknek anonimizált felsorolása a mellékletben szerepel, a következőket kérik a Közszolgálati Törvényszéktől: semmisítse meg azt az ismeretlen időpontban hozott európai parlamenti határozatot, amely ezen intézmény „Tolmácsolási és Konferenciaszervezési” főigazgatóságának tolmácsolási igazgatósága élén álló igazgatót (a továbbiakban: igazgató) a 2013‑as évre vonatkozó, 2014. évi értékelési eljárásban (a továbbiakban: 2014. évi értékelési eljárás) első értékelőjüknek jelöli ki; amennyiben szükséges, „függessze fel” a 2014. évi értékelési eljárást; „azonnali hatállyal függessze fel” a Parlament „Tolmácsolási Igazgatóságának” magyar tolmácsolási egysége (a továbbiakban: magyar egység) vezetőjét; rendelje el „minden szükséges [intézkedés]” megtételét „munkahelyi biztonságuk garantálása érdekében, és […] riassza az illetékes biztonsági szolgálatot”.
Határozat:      Az első tanács elnöke elrendelte az F‑49/14. sz., DQ és társai kontra Parlament ügynek a Közszolgálati Törvényszék nyilvántartásából való törlését. Az Európai Parlament viseli saját maga költségeit, továbbá a jelen ügyben, valamint az F‑49/14. R. sz. ügyben DQ, és a többi – a mellékletben anonimizáltan felsorolt – felperes részéről felmerült költségek is őt terhelik.
Összefoglaló
Bírósági eljárás – Költségek – A másik fél hozzáállásával indokolt elállás
(Személyzeti szabályzat, 24. cikk; a Közszolgálati Törvényszék eljárási szabályzata, 103. cikk, (5) bekezdés)
A Közszolgálati Törvényszék eljárási szabályzata 103. cikkének (5) bekezdése szerint a Közszolgálati Törvényszék a keresetétől vagy a kérelmétől elálló felet kötelezi a költségek viselésére, ha a másik fél ezt az elállásra vonatkozó észrevételeiben kéri. A keresetétől vagy a kérelmétől elálló fél kérelmére azonban a Közszolgálati Törvényszék a másik felet kötelezi a költségek viselésére, ha ez a másik fél magatartása alapján indokoltnak látszik. A keresetétől vagy a kérelmétől elálló fél kérelmére azonban a Törvényszék a másik felet kötelezi a költségek viselésére, ha ez utóbbi magatartása alapján indokoltnak látszik.
E rendelkezést kell alkalmazni a valamely tisztviselőt első értékelőként kijelölő, valamint ez utóbbit állítólagos zaklatás miatt felfüggesztő határozat megsemmisítésére irányuló kereset esetében, ha az alperes intézmény a kereset benyújtását követően lényegében helyt adott a felperes kérelmeinek, amellyel bizonyos mértékig hallgatólagosan elismerte e kérelmek közül néhánynak a megalapozottságát. Következésképpen az említett intézménynek kell viselnie saját költségeit, valamint a felperes részéről felmerült költségeket.
Ugyanis, ha a felperesnek az intézmény által az értékelő és/vagy az értékelési eljárás felfüggesztése érdekében tett konkrét és befejezett lépések hiánya miatt a keresetindításon kívül nem volt más lehetősége jogai megóvására, és annak elérésére, hogy a kinevezésre jogosult hatóság az állítólag a felperes ellen irányuló lelki és szexuális zaklatással kapcsolatos állításai ügyében fellépjen, igazoltnak tűnik az intézményt terhelni a költségekkel, és e tekintetben az említett megállapításon egyáltalán nem változtat az sem, hogy a kérdéses megismételt értékelési eljárás tiszteletben tartotta a pártatlanság és a kontradiktórius eljárás elvét.
(lásd a 13. és 17–19. pontot)